KOMISIJOS KOMUNIKATAS Dėl turinio bendrojoje skaitmeninėje rinkoje /* COM/2012/0789 final */





KOMUNIKATAS Dėl turinio bendrojoje skaitmeninėje rinkoje 1. Įžanga Pastaruosius du dešimtmečius skaitmeninė ekonomika buvo pagrindinė varomoji augimo jėga ir tikimasi, kad artimiausius keletą metų ji augs septynis kartus sparčiau nei apskritai ES BVP. Internete egzistuoja nauji turinio pateikimo, kūrimo ir platinimo būdai, taip pat nauji vertės kūrimo būdai. Naujų verslo modelių, grindžiamų interneto galimybėmis pateikti turinį, atsiradimas – tai iššūkis ir nauja galimybė kūrybinėms pramonės šakoms, autoriams ir menininkams, tai pat kitiems skaitmeninės ekonomikos dalyviams. Tokiomis aplinkybėmis vienas iš Komisijos tikslų yra užtikrinti, kad autorių teisės ir su autorių teisėmis susijusi veikla, kaip antai, licencijavimas, atitiktų savo paskirtį šiame naujame skaitmeniniame kontekste. Laikydamasi strategijos sukurti gyvybingą bendrąją skaitmeninę rinką, 2010 m. Europos skaitmeninėje darbotvarkėje[1] Komisija stengėsi atverti prieigą prie turinio ir nustatė keletą veiksmų autorių teisių srityje. 2011 m. intelektinės nuosavybės strategijoje „Intelektinės nuosavybės teisių bendroji rinka“[2] Komisija pripažino strateginę autorių teisių svarbą bendrosios skaitmeninės rinkos plėtrai. Šia strategija buvo siekiama sukurti sprendimus konkrečioms kliūtims šalinti pasinaudojant labiausiai tinkamomis turimomis priemonėmis, ar tai būtų komerciniai ar kontraktiniai sprendimai, technologijomis grindžiami sprendimai ar teisinis reglamentavimas. Šiomis aplinkybėmis Komisija jau ėmėsi veiksmų, įskaitant naująjį teisės aktą dėl nenustatytų autoriaus teisių kūrinių ir dar nepriimtą teisės akto dėl kolektyvinio teisių valdymo pasiūlymą, sutartimis grindžiamą sprendimą susitarimo memorandumo dėl nebespausdinamų knygų forma ir žmonių su regėjimo negalia prieigą prie kūrinių, taip pat paramą kuriant technologinius sprendimus. Komisija taip pat paskelbė kvietimą teikti paraiškas pagal 2012 m. Konkurencingumo ir inovacijų programą-IRT politikos rėmimo programą dėl Europos informacijos apie teises valdymo. 2012 m. birželio mėn. Susitarime dėl ekonomikos augimo ir darbo vietų kūrimo valstybių arba vyriausybių vadovai pabrėžė, kad be kitų priemonių, reikalingų geram bendrosios skaitmeninės rinkos veikimui užtikrinti iki 2015 m., labai svarbu modernizuoti Europos autorių teisių sistemą ir sudaryti palankesnes sąlygas licencijavimui, užtikrinant aukštą intelektinės nuosavybės teisių apsaugos lygį ir atsižvelgiant į kultūrų įvairovę. Nors padaryta didelė pažanga vykdant skaitmeninėje darbotvarkėje ir Intelektinės nuosavybės strategijoje nustatytus su autorių teisėmis susijusius veiksmus, dar reika nemažai nuveikti siekiant užtikrinti veiksmingą bendrąją rinką autorių teisių srityje. Todėl Komisija dirbs vienu metu dviem kryptim. Visų pirma ji užbaigs vykdomą ES autorių teisių teisinės sistemos peržiūrą ir ją modernizuos. Tuo pačiu Komisija imsis spręsti keletą klausimų, kuriuos būtina ir įmanoma išspręsti greitai. Taigi Komisija pradės struktūrizuotą suinteresuotųjų šalių dialogą, kurio tikslas – iki 2013 m. pabaigos parengti praktinius į pramonę orientuotus šių klausimų sprendimus, nepakenkiant tolesniems viešosios politikos veiksmams, įskaitant teisės aktų reformą, jei reikia. Šiuo procesu, pavadintu „Europos licencijavimas“, bus siekiama išnaudoti esamas galimybes ir ištirti galimas naujoviško licencijavimo ir technologinių sprendimų ribas, pritaikant ES autorių teisių įstatymus ir praktiką skaitmeniniam amžiui. 2. Struktūrizuotas suinteresuotųjų šalių dialogas „Europos licencijavimą“ sudarys keturios veiklos kryptys, kurių tikslas – pateikti veiksmingus rinka grindžiamus sprendimus, nepakenkiant galimam poreikiui imtis viešosios politikos veiksmų. Todėl jame dalyvaus savarankiški teisių turėtojų atstovai, licencijavimo įstaigos, komerciniai ir nekomerciniai saugomo turinio vartotojai ir galutiniai interneto naudotojai. Procesas bus pradėtas įžanginiame plenariniame posėdyje 2013 m. pradžioje, ir bus sukurtos darbo grupės, kurios vykdys darbus ir pateiks ataskaitas plenariniame posėdyje proceso viduryje (birželio mėn.) ir galiausiai 2013 m. ketvirtą ketvirtį. Procesas apims toliau išdėstytus klausimus. Konkrečią informaciją apie kiekvienu klausimu numatytus darbus reikėtų laikyti orientacine. i) Tarpvalstybinė prieiga prie paslaugų ir jų perkeliamumas Komisijos tikslas – skatinti tarpvalstybinę interneto prieigą ir turinio perkeliamumą tarp valstybių. Siekiant pasinaudoti tokiomis naujovėmis kaip nuotolinių kompiuterinių išteklių (angl. „cloud computing“) paslaugos, taip pat turi būti palengvinta teisinė tarpvalstybinė prieiga prie nuotoliniame serveryje saugomo turinio ir paslaugų. Paslaugų teikėjai, suinteresuoti teikti paslaugas klientams visoje ES, turi užtikrinti, kad turėtų visas toje valstybėje narėje, kurioje nori teikti paslaugas, reikalingas teises. Licencijos gali galioti tiek daugelyje teritorijų, tiek vienoje, priklausomai nuo sektoriaus, paslaugų teikėjo ir teisių turėtojo. Tačiau dažniausiai turinys platinamas vienoje arba keliose valstybėse narėse (pvz., naudojant geografinį blokavimą), paslaugų teikėjams (interneto platformoms) arba teisių turėtojams nusprendus įvesti tarpvalstybinės prekybos apribojimus. Ø Pagal šią veiklos kryptį turėtų būti nustatytos pagrindinės tarpvalstybinės prieigos ir perkeliamumo apribojimų kategorijos pagal sektorius (atsižvelgiant į kai kuriuos konsultacijos dėl 2011 m. Žaliosios knygos dėl garso ir vaizdo kūrinių platinimo internetu ES atsiliepimų aspektus) ir pagrindines šių apribojimų priežastis. Remiantis tuo reikėtų įvertinti esamas pramonės iniciatyvas ir pateikti praktinius sprendimus, skatinančius prieigą daugelyje teritorijų. ii) Vartotojų sukurtas turinys ir licencijų suteikimas smulkiems saugomos medžiagos vartotojams Komisijos tikslas – puoselėti skaidrumą ir užtikrinti, kad galutiniams vartotojams būtų suteikta daugiau aiškumo dėl teisėto ir neteisėto saugomos medžiagos naudojimo ir būtų lengviau prieinami teisėti sprendimai. Turinys, kurį sukuria patys vartotojai, dažnai yra apsaugotas tam tikros formos licencijomis, kurias suteikia teisių turėtojai kartu su tam tikromis platformomis. Tačiau tokių licencijų mastas ir teikiama apsauga galutiniam vartotojui nėra visiškai aiški. Be to, tokiais susitarimais sukuriamos sutarties partnerių teisės ir prievolės, tačiau nebūtinai suteikiamas teisinis tikrumas galutiniams vartotojams. Tuo pačiu metu smulkūs turinio vartotojai, kaip antai mažos įmonės, kurios nori savo svetainėse panaudoti tam tikrus vaizdus arba muziką, vargsta norėdamos išsiaiškinti, kaip gauti licenciją nedidelės vertės saugomo turinio panaudojimui. Ø Vykdant veiklą pagal šią kryptį, turėtų būti nustatyta, kokiu mastu licencijuojamas vartotojų sukurtas turinys atitinkamose platformose, ir kaip užtikrinti, kad galutiniai vartotojai būtų informuoti apie tai, kas yra teisėtas ir neteisėtas naudojimas internete. Ø Šia veikla turėtų būti siekiama užtikrinti, kad galutiniams vartotojams būtų lengviau prieinama ir labiau suprantama informacija apie tai, kas yra teisėtas ir neteisėtas saugomos medžiagos naudojimas. Tuo tikslu turėtų būti nustatyti licencijavimo vienu mygtuko spustelėjimu iniciatyvų aprėptis ir mastas ES, pateikti sprendimai, kuriais būtų išplėstas tokių iniciatyvų kūrimas ir tarpusavio ryšys ir tiriamas licencijavimo arba atitinkamų sąlygų, pvz., galimybės licencijas išduoti nemokamai, tinkamumas. iii) Garso ir vaizdo sektoriaus ir kultūrinio paveldo institucijos Komisijos tikslas – skatinti ES filmų talpinimą internete ir prieigą prie jų tiek komerciniais tikslais, tiek nekomerciniam naudojimui kultūros ir švietimo tikslais. Interneto paslaugų teikėjams vis dar sunku sukurti internete skirtų talpinti Europos filmų, visų pirma tų, kurie nebeplatinami, t. y. kurių teisių turėtojai nenori arba negali jomis pasinaudoti individualiai, katalogus: gali būti sunku nustatyti filmų egzistavimą arba teisių nustatymas gali būti sudėtingas ir atimantis daug laiko. Kino paveldo institucijos taip pat mano, kad dabartinė padėtis kai kuriose valstybėse narėse neleidžia joms įvykdyti jų viešojo intereso misijos. Ø Vykdant veiklą pagal šią kryptį turėtų būti nustatyti sėkmingi bendradarbiavimo sprendimai siekiant padidinti galimybes surasti audiovizualinius kūrinius, visų pirma tuos, kurie savanoriškai nebeplatinami, ir juos patalpinti internete. Turėtų būti pateikti konkretūs sprendimai, siekiant skleisti tiek komercinio, tiek nekomercinio naudojimo geriausią patirtį visoje ES. Ø Turėtų būti parengtos rekomendacijos kaip užtikrinti, kad valstybės narės praktiškai suteiktų kultūrinio paveldo įstaigoms pakankamą veiksmų laisvę „atkurti“ archyvinę medžiagą arba pakeisti jos formatą, siekiant ją suskaitmeninti išsaugojimo tikslais. iv) Teksto ir duomenų gavyba Komisijos tikslas – skatinti veiksmingą teksto ir duomenų gavybos (TDG) panaudojimą mokslinių tyrimų tikslais. Šiuo metu teksto ir duomenų gavybai reikalingi vartotojų (pvz., paprastai mokslo tiriamųjų institucijų) ir teisių turėtojų (pvz., mokslinių žurnalų leidėjų) susitarimai, kuriais būtų nustatytos techninės prieigos prie atitinkamų duomenų rinkinių sąlygos. Ø Vykdant veiklą pagal šią kryptį turėtų būti nustatytas TDG prieigos paklausos mastas ES lygmeniu mokslinių leidinių tekstų ir juose esančių duomenų gavybai vykdyti mokslinių tyrimų tikslais, ir tinkamos priemonės šiai paklausai patenkinti. Turėtų būti tiriamos potencialios ir galimos standartinių licencijavimo modelių ribos, taip pat įvertinamas TDG prieigai palengvinti skirtų technologinių platformų tinkamumas ir įmanomumas. Be to, 2012 m. pramonės tarpininkavimo procese, kurį prižiūrėjo Komisija ir kuriam vadovavo buvęs Komisijos narys António Vitorino, buvo svarstomas kopijavimo asmeniniam naudojimui apmokestinimo klausimas. Tikimasi, kad kitų metų pradžioje A. Vitorino pateiks ataskaitą šiuo klausimu kartu su keliomis rekomendacijomis. Remdamasi ja Komisija padarys išvadas, kokių tinkamų tolimesnių veiksmų reikėtų imtis įgyvendinant konkrečias rekomendacijas, įskaitant tolesnį suinteresuotųjų šalių dalyvavimą ieškant ir ateityje veiksmingų bei vidaus rinkai palankių sprendimų. 3. Autorių teisių sistemos peržiūra Tuo pačiu metu Komisija užbaigs vykdomą ES autorių teisių sistemos peržiūrą, grindžiamą rinkos tyrimais ir poveikio vertinimu, bei teisės aktų projektų rengimą, kad 2014 m. galėtų priimti sprendimą, ar pateikti teisės aktų reformos pasiūlymus. Bus nagrinėjami šie klausimai: vidaus rinkos teritorialumas, autorių teisių suderinimas, apribojimai ir išimtys skaitmeniniame amžiuje, ES autorių teisių rinkos susiskaidymas ir kaip padidinti įstatymų vykdymo efektyvumą ir veiksmingumą, tuo pačiu stiprinant jo pagrįstumą platesniame autorių teisių reformos kontekste. 4. Išvada Kitus dvejus metus Komisija toliau kurs šiuolaikišką, paskirtį atitinkančią autorių teisių sistemą, kuria būtų skatinama naujoviška rinkos veikla, kad būtų užtikrintas veiksmingas teisių turėtojų pripažinimas ir atlygis, teiks tvarias kūrybiškumo, kultūrinės įvairovės ir inovacijų paskatas, didins teisėtų pasiūlymų galutiniams vartotojams pasirinkimą ir atvers prieigą prie jų, sudarys sąlygas atsirasti naujiems verslo modeliams ir veiksmingiau prisidės prie kovos su neteisėtais pasiūlymais ir piratavimu. Komisija įsitikinusi, kad suinteresuotųjų šalių dialogas gali būti novatoriškų, visoms suinteresuotosioms šalims palankių sprendimų inkubatorius. Tokie sprendimai yra gyvybiškai svarbūs skatinant bendrąją skaitmeninę rinką ir ES kultūros politiką ir jais papildomas darbas, vykdomas įgyvendinant skaitmeninę darbotvarkę, modernizuojant autorių teises bendrojoje rinkoje, arba siekiant sėkmingai įgyvendinti programas MEDIA ir „Kultūra“. [1] COM(2010) 245 final/2. [2] COM(2011) 287 final